정조 11년
丁未二月初十日辰時上御誠正閣大臣備局堂上引見入侍時領議政金致仁左參贊金魯鎭仁陵君李在協行副司直徐有隣兵曹判書金履素行副司直李柱國漢城判尹鄭昌順吏曹判書尹蓍東行副司直李敬懋金持默大司諫金翊休掌令李永穆正言金載翼副校理洪義浩修撰嚴思憲左承旨李亨元假注書趙台榮事變假注書張錫胤記事官李相璜金祖淳以次進伏訖致仁曰日前歷拜諸陵聖孝克伸春寒猶峭勞攘旣多伏未審日間聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今日別無稟處之事而回鑾多日尙未承候故爲此登對矣上曰吏判事誠過矣不過官師之規而引義爲事屢度違牌在國體亦涉如何矣致仁曰日昨聖敎有曰推緘滿囊爲銓官者寧可因微事而致此屢度違牌乎大抵館規提學遴選必通示文衡然後始爲擬入則文衡以此陳疏不過體例間相規而吏判之過爲引嫌似涉過中矣命書榻敎曰政官牌招開政上曰萊伯以殺人倭事連爲狀啓而今番又爲待罪其措語豈不怪乎此是不大段之事使之速爲收殺則好矣致仁曰臣姑未見今番狀啓矣致仁曰此忠淸監司金光默狀啓也以爲道內洪州瑞山泰安等邑俱是被災之邑而昨今兩年敗船罪人之在囚者至於近百名之多失業窮民各自阻飢之中輪饋許多罪囚主客俱困三年囚繫十次刑訊法意至重而奸情覈實之道原籍官無異地方官依畿營例竝令移送原籍官如法刑訊依例分徵實爲彼此便宜之政請令廟堂稟處矣敗船罪人三年囚繫十次刑訊卽法典所載也輪饋爲弊非不可念而法不可輕撓畿營之例臣姑未知而設或有之此非每每援據爲式之事狀啓內辭緣今姑置之何如上曰依爲之出擧條致仁曰此左副承旨洪文泳所啓也以爲灣府則柵門外一百二十里之內一直陳廢者可見其定界設禁之意而萊府則不然自設門內至守門外有司僕牧場田畓十四結零農民迭相出入倭人則禁標之內來往無禁烏得無淆雜交通之事一依灣上柵門使不得如前起耕恐合事宜請下詢廟堂處之矣自設門至守門幾爲十許里而太僕若干田結在其中收稅矣倭人則以禁標之內來往無禁我人則以耕作之故出入無常淆雜交通其勢固也以邊政則疎虞莫甚在太僕則得失無關依前府使所請自今十四結零一竝陳棄俾嚴防限何如上曰依爲之出擧條上曰萊民耕食此土之外亦多有來往之弊云矣致仁曰邊禁近甚解弛人民之來往果有淆雜之弊云矣上曰前嶺伯必見萊府禁標內田畓果爲幾許而司僕牧場外無他民田乎昌順曰田畓則只是牧場中屬十四結零而爲此耕作自春至秋無論男女絡繹來往以致邊禁之解弛在前亦或有廢耕之論而因循未果矣致仁曰新榜後卽爲分館曾有飭敎矣槐院上博士南必錫方在嶺外自本院屢促而尙不上來事殊未安令該府拿處何如上曰依爲之出擧條致仁曰今此鑄錢戶曹主管則戶判不必別差堂上而近例另皆啓下故戶判李在簡謂非堂上而不爲照檢鑄事云臣意則不知其然自今勿煩啓下令戶判主管董察何如上曰依爲之出擧條上曰鑄錢各別申飭從速訖役可也致仁曰今此所鑄者幾至四十萬兩且安邊銅亦似從近上來非久當始役矣致仁曰近來輦路上言猥瀆轉甚雖其可合於官府呈訴者輒皆呼籲於駕前堂陛不嚴誠非細故此蓋由於四件外事亦多僥倖蒙施故非分之望漸長濫雜之弊至此此已大可駭然而至於以子孫而褒揚其祖先或稱節義或稱孝行務極夸張煩徹天聽揆以事體至爲屑越在渠道理亦當如何臣謂法典所許老職推恩外凡爲祖先褒揚干恩之類自政院一切以猥濫拔去仍爲定式施行似好故敢此仰達矣上曰判尹曾爲禮判以此筵稟有所定式進前陳達可也判尹鄭昌順曰臣於年前待罪禮判果以此事有所陳達至於定式施行蓋以子孫之於祖先議論所不敢到而近來稱以爲祖先上言者褒揚稱詡溢美過譽無所不至此於風敎所關非細故猥陳愚見得蒙採納而今則子孫之上言謂有禁令士民之等訴反致紛紜恣爲阿好之私意敢托一鄕之論至煩天聽尤極猥越誠甚可駭不可不嚴禁矣朝家旣令道臣採訪狀聞則苟有實行何患不上聞乎上曰禁其爲祖先干恩上言則乃復列書各人姓名有若疏錄然此可謂救弊生弊也致仁曰欲訴於道臣或繡衣則固有列名呈文之事而何敢以此上煩天聽乎事之可駭反有甚於子孫之干恩上言今後則竝此而一切嚴禁斷不可已也上曰予意則每於此事與廷臣之見稍異爲親祈榮人子常情此八字卽流來通用之上言頭辭祖先之事子孫如不闡揚人孰得以知之挽近習俗淆漓所謂雪鯉氷筍斷指割股云云無人不然無狀不有萬有一溢美之說介於其間則渠難逭誣朝廷辱祖先之罪矣卿等之必欲防塞者亦自無怪而至於列名呼籲予則以爲尤未安雖令自政院以猥濫拔去丐倖之徒又安知不接續犯禁乎如是之際徒損國綱大抵古例莫如遵守此後無論子孫之爲親祈懇邑人之爲人呼籲係關孝烈之事除非屢呈營邑者無得上言上言中必以屢呈見格措辭無此措辭則政院置之違格冒呈者該房以狀頭科罪之意論啓一以禁猥屑之弊一以存褒揚之路可也出擧條四字刀割上曰去夜刑曹草記判付中李邦一事卿聞之乎五百金受賂云云極爲怪駭而厥漢之以土校語犯舊帥論其罪狀死有餘罪矣致仁曰臣雖未聞本事之如何而帥校間分義本自嚴截豈敢以此等事搆捏舊帥作此上言乎上曰昨聞承宣言則厥漢曾於京兆以此起訟至於落科無人不知云武將亦得聞乎柱國等曰臣則姑未聞矣致仁曰民習非但萬萬駭然實關後弊矣上曰都堂錄何當爲之耶致仁曰頃筵已有仰達而文衡旣已行公則圈事何可不當耶置文衡而臣若獨當則在事面亦涉乖當且今諸彦滿朝圈事姑不緊急稍待僚相之出以爲會圈恐似得宜矣上曰僚相則姑未知何日枚卜且重臣則其人性稟予所稔知於此等事似不得善爲之而且聞親病近益添重勢難經宿會圈云卿其主張爲之好矣致仁曰重臣親病苦歇無常雖難離捨旣有行公文衡則大臣不得獨當自有肅廟朝定式臣不敢當之矣上曰有特敎則前或有獨當之事且大臣文衡俱是主圈而卿與文衡爲同室之親則同堂中兩人主圈亦涉如何矣致仁曰聖敎如此臣固知極爲惶悚而當以文字登徹或冀仰格矣上曰今番本館錄果如何耶致仁曰臣於筵中若以一言有所可否而仰達必當流播慮或傳訛實難仰達矣上曰前右相事誠甚慨然矣所居里名曾云桃屯里而今番以逃遁里書啓者亦極怪駭故使之詳考則本名道德里矣致仁曰故相李元翼曾居仰德里矣上曰前右相所執極爲過當何以處之則爲好耶致仁曰右相執滯臣固知之而至於日前晝停所入侍擧措臣實不意其如許此後則臣亦不敢有所仰達者矣上曰卿之筋力已至衰暮誠甚可悶得與僚相分力然後可做國事矣致仁曰俄者閤內猝有左臂之不仁急請內局醫暫論症勢卽服湯藥今雖登筵跪伏不便誠甚可悶矣上曰前有此症耶甚驚慮矣致仁曰前則果無此症而恐或類風矣上曰善爲調治自當勿藥此後則夙夜赴公誠難矣上曰諸宰進前奏事可也在協曰向者罪人文書披檢時貢人輩文書混入其中故貢人輩來訴請還給何以爲之乎上曰旣非正法罪人則文書卽爲出給而以此定式於本府可也上曰李文德照律爲之乎在協曰草記纔已入啓矣上曰律文何以擬照乎在協曰果無可合之律故以亂言條律照律矣上曰然則爲死罪乎在協曰卽流三千里矣上曰頃見李判府事則以爲雖或爲之叱退亦無怪云矣渠之所謂愛惜與榮幸云云實由輕着之致不必以此爲罪而若以亂言勘律則誠過矣有隣曰前因慶尙道蔚山幼學徐達天上言華山倉餉還換錄均分便否令道帥臣論理報來之意覆奏分付矣卽見慶尙監司金尙集左兵使姜五成所報則以爲華山倉米卽己巳年間爲備築城之資自兵營措置者而見今糶糴於蔚民者只爲四千餘石竝計營府元還應分三萬餘石於本府八千餘戶則每戶所受要不過三四石上言中華倉米萬餘包每戶所受爲數十石云者都歸誣罔且該營餉還初無爲弊之端反有穀小之歎則就中除減恐非可論爲辭矣蔚山穀物毋論華山軍餉與本府元無計戶應分初無過多爲弊之端道臣帥臣一辭報來換錄一款不必擧論置之何如上曰依爲之出擧條上曰成爾演肅廟朝登極四十年慶科爲司馬初試先朝登極五十年慶科又爲司馬初試仍蒙資憲之典云事甚稀貴矣致仁曰果然矣上曰成爾演曾於先朝入侍厚蒙嘉奬之恩昵侍榻前至以御手撫其背予於其時侍坐仰覩今番上言能陳此言矣成爾演年今爲幾何云耶在協曰成爾演爲九十四申義淸則爲九十六矣上曰知事作窠成爾演則備三望擬入申義淸則單付可也履素曰今番庭試武科出身應頉外依定式使之赴防何如上曰除防可也履素曰若除防則例有納米之規何以爲之乎上曰適値歉歲亦爲除給可也出擧條昌順曰本府抄戶之役今幾垂畢而今年所抄旣從精約則京民中北部民戶多有摠廳受還之類此等之民朝家賙飢之政不當疊施受還民戶竝爲拔去於抄戶之中爲宜故敢此仰達矣上曰依爲之出擧條命臺臣進前翊休永穆義浩以次進伏啓曰請黜置罪人鄭致達妻亟令王府快正典刑以洩神人之憤上曰不允又所啓請物故罪人德相亟施孥籍之典上曰不允又所啓請逆賊尙喆依律處斷上曰不允三十八字刀割翊休永穆等所啓請養遂獻遂竝令王府設鞫嚴問還寢會遂絶島定配之命仍令王府設鞫得情上曰不允又所啓請還寢李觀源定配之命更令王府設鞫得情上曰不允又所啓請遲晩後物故罪人啓能亟施孥籍之典上曰不允又所啓請令王府一依古典趾賊等凶種之年未滿者待其稍長卽施邦刑俾絶凶逆易種養禍之患上曰不允又所啓請亟寢煥億島配之命仍令王府加刑得情夬施王章上曰不允又所啓請正刑罪人福榮亟令王府夬施孥戮之典上曰不允又所啓請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允又所啓請物故罪人國榮亟施孥籍之典上曰不允又所啓請梟示罪人明謙亟施孥戮之典上曰不允又所啓請逆復庶子好石重石不待年滿亟施處絞之律上曰不允又所啓請遲晩罪人宇鎭更令王府卽速拿來仍前設鞫期於得情夬正典刑上曰不允又所啓請正刑罪人以謙施以孥戮之典上曰不允又所啓請減死定配罪人廷楫亟令王府設鞫嚴問期於得情上曰不允永穆所啓請大靜縣爲奴罪人金壽賢依律處斷上曰不允又所啓請興陽縣爲奴罪人河翼龍亟令王府設鞫得情夬正王法上曰不允又所啓請還寢李魯春絶島安置之命亟令王府設鞫嚴問期於得情上曰不允又所啓請申愷設鞫嚴問期於得情上曰不允又所啓請罪人寧鎭亟令王府設鞫嚴問期於得情上曰不允又所啓請島配罪人趙時偉亟令王府設鞫嚴問期於得情上曰不允又所啓請島配罪人韓采亟令王府更加嚴鞫期於得情夬施當律上曰不允翊休等所啓請大靜縣爲奴罪人金壽賢更令王府設鞫嚴問依律處斷上曰不允又所啓請爲奴罪人河翼龍亟命王府設鞫得情夬正王法上曰不允又所啓請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法上曰不允又所啓請恒善支屬亟命散配時謙兄弟竝投絶島以嚴隄防上曰不允又所啓請巨濟府絶島安置罪人朴宗集亟令王府拿鞫得情施以當律上曰不允又所啓請逆賊尙魯亟施孥戮之典上曰不允又所啓請還發配所罪人宋迪中亟令王府拿來嚴鞫期於得情上曰不允又所啓請申愷嚴鞫得情施以當律上曰不允又所啓請罪人寧鎭亟令王府設鞫嚴問期於得情夬施王章上曰不允又所啓請島置罪人趙時偉亟令王府設鞫嚴問期於得情上曰不允又所啓請其時捕將李漢昌趙圭鎭施以削職之典上曰不允又所啓請島配罪人韓采更加嚴鞫期於得情夬施當律上曰不允上曰此啓傳啓徒傷國體今爲停啓好矣翊休曰臣姑未與諸僚相議不敢停啓矣上曰後日則相議停啓可也翊休曰齊議後當爲之矣上曰諸宰三司竝先退領相則進前致仁進伏上曰向者瓊玉膏欲送卿家今無所存當以他藥齎送矣致仁曰聖念至此不勝感泣而何必更煩下念乎上曰鼎席久曠卿自獨賢事甚可悶何以則枚卜可合人爲卿分力耶致仁曰臣今昏耄國事多艱鼎席不備誠非細慮矣上曰雖當親祭時獻官不備亦將奈何古則雖非崇品亦或枚卜低品中或有可合者耶致仁曰惟在聖簡而姑觀來頭試可用之好矣上曰卿在先朝幾當會圈耶致仁曰二次當之而一番則入侍會圈矣上曰近來堂錄必以館錄謄納事甚如何矣致仁曰然矣上曰吏判或遭微斥必看作大事卿其申飭也上曰卿之精力已衰夙夜之行必爲停之好矣致仁曰臣今衰老如得僚相必欲乞懇區區之望矣上曰卿何出此言耶此後則早朝赴公不必爲之須善爲調攝可也命書榻敎曰弘文提學許遞今日政差出命退諸臣以次退出